2004-ben
egy új cég, a Vemma Nutrition
sorsfordító lehetőséget kínált,
mellyel teljes munkaidős jövedelemhez juthatunk részmunkaidős munkával.
A Vemma ajánlata mindenkinek szólt,
korábbi tapasztalattól és végzettségtől függetlenül.
Csupán két dolgot kellett tenni, hogy az ember pénzhez jusson:
megvásárolni egy 500-600 dolláros csomagot folyékony étrend-kiegészítő termékükből,
és toborozni még két embert, aki ugyanezt teszi.
A Vemma Nutrition Company gyorsan növekedett,
globális hálózattá vált,
mely havonta 30 000 új tagot szerzett fénykorában.
Csak egy probléma volt –
míg a vállalat 200 millió dolláros éves bevételt termelt 2013-ig,
a résztvevők túlnyomó többsége kevesebbet keresett, mint amennyit befizetett.
Végül a Vemmát piramisjátékkal vádolták meg:
ez a csalás gyakori fajtája,
ahol a tagok azzal keresnek pénzt,
hogy újabb befizetőket hoznak.
Az alapító általában egy kezdő csapatot toboroz,
hogy vásároljanak és népszerűsítsék a rendszert.
Majd ösztönzi őket, hogy toborozzanak másokat,
és cserébe megkapják az új emberek által befektetett pénz egy részét,
miközben az alapító is megkapja a maga részét.
Ez a minta ismétlődik minden új csoport esetében:
a nemrég érkezettektől befolyt pénz azokhoz kerül, akik beszervezték őket.
Ez különbözik a Ponzi-sémától,
ahol az alapítók új tagokat toboroznak,
és titokban az ő befizetett díjaikat használják a régi tagok kifizetésére,
akik azt gondolják, a pénz valódi befektetésből származik.
Ahogy a piramisjáték növekszik,
az újabb belépőknek egyre nehezebbé válik pénzt keresni.
Ez azért van, mert a résztvevők száma exponenciálisan növekszik.
Lássunk egy struktúrát, ahol mindenkinek hat embert kell toboroznia a profitért.
Az alapító kezdésnek hat embert toboroz,
és mindegyikük toboroz még hatot.
Ebben a második körben 36 ember van,
akik aztán ismét hat-hat embert toboroznak –
az összesen 216 új ember.
A toborzás tizenkettedik körében
a 2,1 milliárd legújabb tagnak
összesen több mint 13 milliárd embert kellene toboroznia, hogy pénzt keressen,
ami több, mint a világ teljes népessége.
Ebben a forgatókönyvben
akik nemrégiben csatlakoztak,
vagyis a programban résztvevők több mint 80%-a,
elveszíti az összes pénzt, amit befizetett.
És a való életben
sok korábban becsatlakozó is veszít.
A piramisjátékok a legtöbb országban illegálisak,
de nehéz őket felismerni.
Különböző módon jelennek meg,
például ajándékozási csoportként,
befektetési klubként vagy többszintű marketing vállalkozásként.
A piramisjáték és az MLM (többszintű marketing) hálózat közti különbség
különösen homályos lehet.
Elméletileg az a különbség,
hogy az MLM-ek tagjai
elsősorban adott terméket vagy szolgáltatást
értékesítenek lakossági ügyfeleknek,
és ebből kapnak részesedést,
míg a piramisjátékban elsősorban új eladók toborzásáért fizetnek a tagoknak.
A gyakorlatban azonban
sok MLM-nél a tagoknak szinte lehetetlen pusztán értékesítésből profitot szerezni.
És sok piramisjáték, mint a Vemma Nutrition is,
legális többszintű marketingvállalkozásnak álcázza magát,
és termék vagy szolgáltatás árusításával leplezik a fizetés-toborzás struktúrát.
Sok piramisjáték kihasználja az egyházi közösségekben,
bevándorló közösségekben és más zárt csoportokban már meglévő bizalmat.
Az első néhány tagot arra biztatják, hogy számoljon be jó tapasztalatairól,
mielőtt valójában profithoz jutna.
Hálózatukban mások is követik példájukat,
és a piramis gyorsan növekszik,
mielőtt kiderülne, hogy a legtöbb tag valójában nem is profitál belőle.
Az áldozatok gyakran hallgatnak szégyenükben.
A piramisjátékok a lehetőség és a felhatalmazás ígéretével csábítanak.
Tehát amikor a tagok nem keresnek pénzt,
magukat hibáztathatják a rendszer helyett,
és azt gondolják, nem voltak elég kitartóak az ígért hozam eléréséhez.
Néhány áldozat tovább próbálkozik,
több piramisjátékba is befektet,
és minden alkalommal elveszíti a pénzt.
Mindezen tényezők ellenére
fel lehet ismerni a piramisjátékot.
Az egyik figyelmeztető jel a sürgetés – legyünk óvatosak, ha ezt halljuk:
"Cselekedjen most vagy lemarad élete nagy lehetőségéről!"
A nagy, sorsfordító jövedelemről szóló ígéretek is gyanúsak.
És végül egy valódi MLM vállalkozás nem kéri a tagoktól,
hogy fizessenek egy termék vagy szolgáltatás árusításáért.
A piramisjátékok hihetetlenül rombolóak lehetnek
az egyén, a közösségek, sőt egy egész ország számára is.
De lehet tüzet tűzzel oltani:
elküldhetjük ezt a videót három ismerősünknek,
és megkérhetjük őket, hogy tegyék ők is ugyanezt.